Mette Boye (SF), 2013-05-22:
Situationen er jo den, og det er det, vi taler om her i dag: Der har været indbrud derhjemme, sygesikringskortet er forsvundet sammen med så meget andet, man skynder sig at spærre sit kreditkort, man får nyt pas og ny sygesikring, men man kan ikke spærre sit cpr-nummer, og så kan man desværre som borger være ret ilde stedt.
Der kan optages lån, der kan meldes flytning, der kan foretages køb på nettet på ens vegne, og man kan sågar ufrivilligt blive meldt ind i et politisk parti.
Derfor vil jeg gerne starte med at takke for forslaget på det her vigtige område, der også har SF's bevågenhed.
Der har været en del medieomtale af identitetstyveri, og det står jo klart for enhver, hvor grænseoverskridende det må være at være offer for denne type kriminalitet.
Derfor er det forståeligt, at forslagsstillerne ønsker at hjælpe de borgere, der oplever identitetstyveri.
Spørgsmålet er dog, om muligheden for at skifte cpr-nummer er det, der skal til.
Det er det utvivlsomt i nogle tilfælde, og derfor er vi i SF glade for, at regeringen allerede har meddelt, at den i den kommende samling vil fremsætte lovforslag om netop denne problemstilling.
I SF tror vi dog, at der skal en mangesidet indsats til for at forhindre identitetstyveri.
Som handel og kommunikation på nettet bliver mere og mere udbredt, vil flere borgere potentielt være i farezonen.
Derfor er det helt afgørende, at man finder løsninger, der sikrer let og hurtig færden på nettet og samtidig sikrer ens personlige oplysninger, herunder cpr-nummer og login-informationer.
Regeringen har derfor taget en række initiativer, der i den kommende tid og på forskellige områder sætter ind over for problemet.
For SF at se er der mindst tre hovedindsatser: For det første skal virksomhederne være bedre til at bekræfte borgernes identitet ved køb.
Det har ministeren allerede redegjort for, og erhvervsministeren har opfordret erhvervet til at minimere risikoen for identitetsmisbrug.
For det andet skal borgerne hjælpes til og mindes om at passe godt på deres personlige oplysninger.
Som et skridt i den retning og et led i den indsats har Rigspolitiet, Det Kriminalpræventive Råd og Digitaliseringsstyrelsen lavet ti gode råd.
Der er også andre organisationer, herunder Forbrugerrådet, der informerer om de gode råd.
Derfor er vi også glade for, at der i regeringens forbrugerpolitiske eftersyn står, at der skal ske en strukturering og effektivisering af den eksisterende rådgivningsindsats i forhold til netop identitetstyveri.
Det arbejde er forankret i Digitaliseringsstyrelsen, som sammen med en række både offentlige og private organisationer deltager i et interesseforum, der har til hensigt at lancere en samlet informationsportal om identitetstyveri.
Sidst men ikke mindst er det måske værd at se nærmere på selve CPR-systemet.
Det er åbenlyst, at sikkerheden omkring det skal være i top, og så vidt vi er informeret, har man forsøgt, men aldrig opnået uautoriseret adgang til systemet.
Sådan skulle det gerne fortsat være, og det er vores indtryk, at man løbende har fokus på det.
Så med de kommentarer er det vores oplevelse, at der allerede er taget hånd om henholdsvis muligheden for at skifte cpr-nummer i særlige tilfælde og om at sikre CPR-systemet mod ulovlig indtrængen.
Derfor støtter SF ikke forslaget.